প্রথমটায় তিনি কিছু বলতে রাজিই হচ্ছিলেন না। বলছিলেন, ‘বড়দিনের সময়ে আমি কলকাতায় যাচ্ছি, তখনই আপনার সব প্রশ্নের উত্তর দেব।’ অনেক বুঝিয়ে-সুজিয়ে বলার পরে রাজি হলেন ইস্টবেঙ্গল কোচ ট্রেভর জেমস মর্গ্যান। বেঙ্গালুরু এফসি যে ভারতীয় ফুটবলে নতুন নজির গড়ে ফেলেছে, সেই খবর রাখেন সাহেব কোচ। সেই জন্য সুনীল ছেত্রীর ক্লাবকে অভিনন্দন জানাচ্ছেন ইস্টবেঙ্গলের ব্রিটিশ কোচ। 
একসময়ে তাঁর হাত ধরেও তো ইস্টবেঙ্গল এএফসি কাপের কোয়ার্টার ফাইনালে পৌঁছেছিল। পরের বছর মর্গ্যানের জায়গায় লাল-হলুদে কোচ হয়ে এসেছিলেন ব্রাজিলীয় মার্কোস ফালোপা। তাঁর হাত ধরে ইস্টবেঙ্গল সেমিফাইনাল পর্যন্ত পৌঁছেছিল। কিন্তু শেষ চারে লাল-হলুদকে হার মানতে হয় আল কুয়েত এসসি-র কাছে। এএফসি কাপের ফাইনালে পৌঁছনোর স্বপ্নও শেষ হয়ে যায় ইস্টবেঙ্গলের। 
দেশ এখন বেঙ্গালুরুর দিকে তাকিয়ে। ভারতের প্রথম ক্লাব হিসেবে এএফসি কাপের ফাইনালে পৌঁছেছে দেশের এই ক্লাব। ফুটবলমহলে কিন্তু অন্য প্রশ্ন উঠেছে, ইস্টবেঙ্গল, মোহনবাগানের মতো পুরনো ক্লাবের সমস্যাটা তাহলে কোন জায়গায়? তারা কেন পারছে না? বেঙ্গালুরু তো সদ্যোজাত ক্লাব। এবেলা.ইন-কে মর্গ্যান বলছেন, ‘শুধু ইস্টবেঙ্গল, মোহনবাগানের কথা বলছেন কেন? ভারতের অন্যান্য ক্লাবের কথাও তা হলে বলতে হয়! ইস্টবেঙ্গল ও ডেম্পো সেমিফাইনালে পৌঁছেছিল। ভারতীয় ক্লাব হিসেবে বড় কৃতিত্ব তো বটেই। আপনি তা হলে এতটা নেতিবাচক হচ্ছেন কেন?’ ইস্টবেঙ্গলের বিদেশি কোচের বক্তব্য, বেঙ্গালুরু ফাইনালে পৌঁছনোয় ভারতেরই মুখ উজ্জ্বল হয়েছে। ভারতের নামই উঠে এসেছে বিশ্বফুটবলের মানচিত্রে। তাহলে এত ‘গেল গেল’ রব তোলার কী আছে? 
বেঙ্গালুরুর সাফল্য যেমন ভারতীয় ফুটবলকে নিয়ে গিয়েছে অন্য উচ্চতায়, তেমনই কিন্তু প্রশ্নও রয়েছে অনেক। প্রদীপের নীচেই থাকে অন্ধকার। তাই বেঙ্গালুরুর সাফল্য চোখে আঙুল দিয়ে দেখাচ্ছে ইস্টবেঙ্গল ও মোহনবাগানের দীনহীন দশা। সমস্যাটা ঠিক কোন জায়গায় কলকাতার সুপ্রাচীন দুই ক্লাবের? পরিকাঠামোয়? আর্থিক অবস্থা কি খারাপ ময়দানের দুই বনস্পতির? 
মর্গ্যান কী বলছেন? ইস্টবেঙ্গলের ব্রিটিশ কোচ বলছেন, ‘এর সঠিক কোনও উত্তর দেওয়া সম্ভব নয়। এটাই ফুটবল। কোন ক্লাব কবে তৈরি হয়েছে, তা দিয়ে তো আর ফুটবল হয় না। বেঙ্গালুরু ঠিকভাবে এগিয়েছে। এমন একটা সময়ে এএফসি কাপের সেমিফাইনাল খেলতে নেমেছে যখন অন্য টুর্নামেন্টে নামার তাগিদ নেই। কোয়ার্টার ও সেমিফাইনালে মনোনিবেশ করতে পেরেছে পুরোদস্তুর। বেঙ্গালুরুকে ফাইনালের জন্য শুভেচ্ছা।’